b"\n_START_ARTICLE_\nCan Pallola\n_START_SECTION_\nDescripci\xc3\xb3\n_START_PARAGRAPH_\nSituada dins del nucli antic de la poblaci\xc3\xb3 de Pau, a la pla\xc3\xa7a Major, al costat de l'esgl\xc3\xa9sia de Sant Mart\xc3\xad._NEWLINE_Casal de grans dimensions format per diversos cossos adossats, que presenta un gran pati davanter tancat amb un mur de pedra sense treballar. La porta per accedir a l'interior de la finca est\xc3\xa0 bastida amb carreus desbastats als brancals i llinda plana._NEWLINE_L'edifici principal \xc3\xa9s de planta rectangular, amb la coberta de teula a dos vessants i format per planta baixa i pis. La fa\xc3\xa7ana, orientada a l'oest, presenta les obertures emmarcades amb carreus de pedra i les llindes planes. A la planta baixa hi ha un gran finestral i una porta oberta al centre d'un cos semicircular sobresortint, que en origen es corresponia amb el forn. Al pis destaca una de les finestres, on es pot veure gravada a la llinda la inscripci\xc3\xb3 Joan Miquel me fecit 1729._NEWLINE_Per la banda est se li adossa un cos de planta quadrada, amb coberta a un vessant i tres pisos d'al\xc3\xa7ada, utilitzat actualment com habitatge. Tant les obertures de la planta baixa com del primer pis s\xc3\xb3n quadrades i es troben emmarcades amb carreus de pedra, mentre que les del segon pis s\xc3\xb3n d'arc rebaixat i estan bastides amb maons. En direcci\xc3\xb3 est, la crugia presenta un cos adossat de planta rectangular i coberta a un vessant, amb les finestres emmarcades amb pedra i tortugada de teula vidrada verda al r\xc3\xa0fec._NEWLINE_Per la part sud de l'edifici principal s'adossa un altre gran cos de planta rectangular i dos pisos d'al\xc3\xa7ada, amb la teulada a tres vessants. Presenta una gran eixida al nivell del segon pis, delimitada per una barana amb gelosia d'obra i diversos finestrals d'arc de mig punt bastits amb pedra disposada a sardinell. La resta d'obertures de l'edifici estan totes bastides amb pedra._NEWLINE_En origen, la planta baixa estava destinada al bestiar i als cellers. En canvi, el pis estava destinat a habitatge i les golfes a graners._NEWLINE_Tot indica que el conjunt ha estat molt restaurat modernament."